**Aktsiaseltsi Infortar 20. mail 2024. aastal toimuva aktsionäride korralise üldkoosoleku eelhääletamise kord**

Käesolev 20. mail 2024. aastal toimuva Aktsiaseltsi Infortar (edaspidi **Aktsiaselts**) aktsionäride korralise üldkoosoleku (edaspidi **Üldkoosolek**) eelhääletamise kord on kehtestatud Aktsiaseltsi juhatuse poolt vastavalt äriseadustiku §-le 2982 ning see kehtib järgnevalt.

Üldkoosoleku päevakorras olevate punktide kohta koostatud otsuste eelnõude osas on aktsionäril võimalik hääletada enne Üldkoosolekut (edaspidi **eelhääletama** või **eelhääletamine**) järgmiselt:

1. Eelhääletada on võimalik perioodil Üldkoosoleku kokkukutsumise teate avalikustamisest alates 24. aprillist 2024 kuni 16. maini 2024 kell 16.00 (Eesti aeg). Seejuures on aktsionäril õigus muuta või tühistada juba edastatud häält hiljemalt eelmises lauses märgitud hääle edastamise tähtajaks.
2. Eelhääletanud aktsionär loetakse Üldkoosolekul osalevaks ja talle kuuluvate aktsiatega esindatud hääled arvestatakse Üldkoosoleku kvoorumi hulka, kui seaduses ei ole sätestatud teisiti.
3. Eelhääletamiseks tuleb kasutada Aktsiaseltsi juhatuse poolt Aktsiaseltsi kodulehel aadressil <https://www.infortar.ee/investorile> avalikustatud hääletussedelit. Aktsiaselts loeb turvaliseks ja usaldusväärseks hääletamist elektrooniliselt kvalifitseeritud digitaalse allkirjaga.
4. Eelhääletamiseks täidab aktsionär hääletussedeli, märkides üheselt arusaadaval moel oma hääle („poolt“, „vastu“, „erapooletu“ või „ei hääleta“) iga otsuse eelnõu kohta ning kinnitab hääletussedeli oma elektrooniliselt kvalifitseeritud digitaalse allkirjaga (Eestis näiteks ID-kaardiga, mobiil-ID-ga või kvalifitseeritud e-allkirja standardile vastava uuema smart-ID kontoga). Hääletussedelid on olenemata keeleversioonist häälte arvestamisel samaväärsed.
5. Täidetud ja digitaalselt allkirjastatud hääletussedeli saadab aktsionär Aktsiaseltsi juhatusele hiljemalt punktis 1 viidatud tähtajaks e-posti teel aadressil investor@infortar.ee.
6. Kui aktsionäri eest täidab ning allkirjastab hääletussedeli aktsionäri esindaja, tuleb koos hääletussedeliga saata e-posti aadressile investor@infortar.ee ka Üldkoosoleku kutses nimetatud Üldkoosoleku osalejate registreerimiseks vajalikud esindusõigust tõendavad dokumendid. Kui aktsionäri esindamise õigust tõendavaid dokumente on võimalik esitada ainult paberkujul, tuleb need edastada Aktsiaseltsi asukohta Liivalaia 9, 10118 Tallinn hiljemalt 16. mail 2024 kell 16.00 (Eesti aeg). Dokumente on võimalik tuua tööpäeviti eelnevalt kooskõlastatult ajavahemikus 9.00‑17.00. Oma soovist palume ette teatada Aktsiaseltsi e-posti aadressil investor@infortar.ee. Esindusõigust ei ole vaja tõestada Eestis registreeritud juriidilisest isikust aktsionäril.
7. Häälte lugemisel ei võeta arvesse hääletussedeleid, mis laekuvad pärast punktis 1 nimetatud eelhääletamise lõpptähtaega, mis on allkirjastatud selleks mitteõigustatud isiku poolt või mille puhul pole mistahes osas järgitud käesolevat korda. Aktsiaseltsi juhatusel on õigus langetada otsus pärast eelhääletamise tähtaega laekunud hääletussedeli arvesse võtmise kohta kuni hetkeni, mil Üldkoosoleku päevakorras oleva punkti kohta koostatud otsuse eelnõu pannakse Üldkoosolekul hääletamisele.
8. Juhul, kui Aktsiaseltsi juhatusele esitatakse ühe aktsionäri nimel mitu eelhääletamise tingimustele vastavat eelhääletussedelit, loetakse kehtivaks ajaliselt hilisemalt kätte saadud hääletussedel ja kõik eelnevad selle aktsionäri hääletussedelid loetakse kehtetuks.
9. Juhul, kui aktsionär on edastanud Aktsiaseltsile ühe või mitu eelhääletussedelit, kuid osaleb Üldkoosolekul ka füüsiliselt, loetakse kõik aktsionäri poolt enne Üldkoosolekut saadetud hääletussedelid kehtetuks.